梁父吟
作者：于石
朝代：宋

paragraphs: 建安天下如潰瓜，一榻之外非吾家。
黄屋飄颻定何許，龍爲魚兮鼠爲虎。
老瞞持力敢欺天，朵頤漢鼎方垂涎。
紫髯將軍一攘臂，控荆引越三千里。
慷慨山東大耳兒，南飛烏鵲棲無枝。
草廬一語君臣契，目中久已無吳魏。
堂堂大義凜不磨，靈關劍閣爭嵯峨。
昨夜西南一星落，六尺之孤竟誰托。
渭水旌旗歸故都，江上空存八陣圖。
抱膝長歌出師表，古柏蒼蒼爲誰老。